РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/78-24

9. октобар 2024. године

Б е о г р а д

**З А П И С Н И К**

**СА ДРУГЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 23. ЈУЛА 2024. ГОДИНЕ**

 Седница је почела у 11,00 часова.

 Седницом је председавао председник Одбора Александар Марковић.

 Седници су присуствовали: Борис Бајић (Borisz Bájity), Лепомир Ивковић, Младен Грујић, Угљеша Гргур, Драгана Радиновић, др Муамер Бачевац, Соња Пернат, Славица Радовановић, др Тијана Перић Дилигенски, Растислав Динић и Слађана Радисављевић, чланови Одбора

 Седници нису присуствовали чланови Одбора: Андријана Александров, Слободан Николић, проф. др Мирка Лукић Шаркановић, Небојша Новаковић и Данијела Несторовић.

 Седници су присуствовале: Тијана Николић и Драгана Лукић, заменице чланова Одбора.

 Седници су присуствовали представници Министарства за људска и мањинска права и друштвени дијалог: Томислав Жигманов, министар, Рејхан Куртовић, државни секретар, Стана Божовић, државни секретар, Александра Рашковић, шеф кабинета и Сања Атанасковић-Опачић, виши саветник.

 Председавајући је констатовао да су испуњени услови за рад и одлучивање те је предложио следећи

Дневни ред:

 - Усвајање записника Прве седнице Одбора,

1. Разматрање Предлога закона о потврђивању Споразума између Републике Србије и Европске уније о учешћу Републике Србије у програму Европске уније Грађани, једнакост, права и вредности (број 011-1567/24 од 27.06.2024.године).

 Oдбор је ПРИХВАТИО предложени Дневни ред.

Пре преласка на рад по утврђеном Дневном реду Одбор је усвојио записник Прве седнице Одбора.

ПРВА ТАЧКА ДНЕВНОГ РЕДА: Разматрање Предлога закона о потврђивању Споразума између Републике Србије и Европске уније о учешћу Републике Србије у програму Европске уније Грађани, једнакост, права и вредности

Председник Одбора је дао реч министру Томиславу Жигманову.

Министар је истакао да су европске интеграције основно опредељење спољне политике Владе Републике Србије. Када је у питању ресор овог министарства - људска права, права националних мањина, антидискриминација, родна равноправност, цивилно друштво, то су тзв. мека подручја када су у питању европске интеграције, али то не значи да нису у фокусу када су у питању напори Владе. Овај споразум који је Министарство потписало са Европском комисијом крајем прошле године, наставак је ранијих активности на том плану. Република Србија је у периоду од 2013. до 2020. године успешно била учесник програма Европа за грађане и грађанке, а од 2021. године као наставак је донет програм Грађани, једнакост, права и вредности, у укупном износу више од 1.5 милијарди евра. Програм је намењен, осим државама чланицама Европске уније, и свим осталим државама кандидатима за чланство у Европској унији. У том смислу, предузет је читав низ активности како би Република Србија у пуном капацитету могла бити учесница тог програма. Министар је том приликом обавестио да је Влада Републике Србије на седници 25. августа 2023. године усвојила текст Споразума између Републике Србије и Европске уније о учешћу наше државе у програму Грађани, једнакост, права и вредности те је исти достављен надлежном одбору Народне скупштине ради прибављања сагласности за привремену примену споразума до његовог ступања на снагу 5. септембра 2023. године. Одбор за европске интеграције је дао позитивно мишљење и сагласност на примену споразума. На предлог Министарства за људска и мањинска права и друштвени дијалог Влада Републике Србије на седници одржаној 21.септембра 2023.године овластила је министра Жигманова да потпише споразум, који је и потписао у новембру, тако да је овај споразум, на привремени начин, до добијања сагласности Народне скупштине, ступио на снагу. Већ 2023. године вршене су активности на плану промоције овог програма у Нишу, Крагујевцу, Новом Саду, као и у Београду, а учесници су били представници локалних самоуправа, културно-научних институција и организација цивилног друштва, где су представљени сви елементи, програмски оквири и услови комуникације. У том смислу, већ имамо пет програма из Републике Србије који су одобрени, у висини од 700 000 евра. Реч је о бесповратним средствима намењеним субјектима који су пројекте добили. Република Србија има обавезу, по правилима учествовања у програмима Европске уније, у финансирању (суфинансирању) у одређеном обиму активности. У том смислу наша контрибуција у прошлој години је износила 94 257 евра, а ове године 118 214 евра, што значи да ће апсорпција средстава ове године бити већа. Циљ програма Грађани, једнакост, права и вредности јесте пружање финансијске подршке за промовисање грађанског активизма, једнакости и промовисања права и вредности Европске уније. Општи циљ програма је заштита и промовисање права и вредности садржаним у уговорима, Повељи о основним правима и у међународним конвенцијама о људским правима, нарочито кроз подршку организацијама цивилног друштва и другим актерима који су активни на локалном, регионалном, националном и транснационалном нивоу, али и подстицање грађанског и демократског учешћа ради очувања и даљег развоја отворених, демократских, равноправних и укључивих политика утемељених на правима и владавини права. Република Србија ће кроз учешће у овом програму, недвосмислено послати поруку о опредељености када су у питању интеграције у Европску унију, показати отвореност за сарадњу са јединицама локалних самоуправа, културних, научних институција, организацијама цивилног друштва како би активно узели учешће у процесима доношења одлука, промовисања темељних вредности Европске уније.

Председник Одбора је након обраћања министра изразио задовољство због присуства министра на данашњој седници. Он је поставио питање да ли за опредељена средства имају права да конкуришу и локалне самоуправе и невладине организације, односно удружења грађана. Министар је одговорио да све институције у структури државе, локалних и регионалних јединица власти, културне институције и установе, научне институције, високошколске институције и организације цивилног друштва које су у могућности да учествују у овом програму и да имају врло јасно прописане критеријуме и услове.

 Тијана Перић-Дилигенски је изразила задовољство због присуства министра надлежног за питање које се разматра на седници. Предлог споразума који треба да се усвоји, са техничког и садржинског аспекта није лош. Оно што је спорно јесте што се Народној скупштини овај предлог закона упутио 27. јуна 2024. године, а по Пословнику Народне скупштине требало би извештај о предлогу закона да прође матични одбор најмање пет дана пре почетка седнице на којој ће се расправљати. Зато сматра да процедура није испоштована. Такође је говорила о забрани ретроактивности и указала на правни парадокс да се закон примењује пре него што је ступио на снагу. Сматра да овај предлог закона не може да буде разматран на седници Народне скупштине зато што није у складу са Пословником Народне скупштине и захтевала је да се њено мишљење издвоји на основу члана 156. став 3. Пословника Народне скупштине.

Министар се није сложио са тиме да процедура није испоштована и навео је да је сваки корак у поступању Министарства био на време. Оно што јесте било атипично, јесте да, због избора и техничког мандата Владе, није било могућности да се у пуном капацитету у предвиђеним роковима споразум почне примењивати, али у таквим ситуацијама право је предвидело институт привремене примене што је такође искоришћено.

Државни секретар Стана Божовић је истакла да се мора указати на то да овај споразум није од јуче, већ је то програм који је Влада Републике Србије спроводила од 2013. до 2020. године кроз програм Европа за грађане и грађанке. Ово је наставак програма за период 2021-2027. године. Овај програм даје огромне могућности и цивилном сектору и јединицама локалне самоуправе, као и свим актерима, да се укључе и да добију одређене бенефите у промоцији и сарадњи. Такође, оно што је важно јесте да сви грађани, правна лица, научне институције, локалне самоуправе, организације цивилног друштва, ако желе да учествују у овом програму, тачка подршке је Министарство за људска и мањинска права и друштвени дијалог. Свакодневно се могу јавити Министарству и тиме добити све информације, што укључује помоћ за аплицирање, упутства и критеријуме за овај програм. Ово је један огроман корак за јединице локалне самоуправе и организације цивилног друштва, а Министарство стоји на располагању у пружању подршке.

С обзиром на то да више није било пријављених за реч, председник Одбора је закључио расправу и ставио на гласање Предлог закона о потврђивању Споразума између Републике Србије и Европске уније о учешћу Републике Србије у програму Грађани, једнакост, права и вредности.

Конставовао је да је већином галасова Одбор одлучио да предложи Народној скупштини да прихвати Предлог закона о потврђивању Споразума између Републике Србије и Европске уније о учешћу Републике Србије у програму Европске уније Грађани, једнакост, права и вредности. Мишљење је издвојила Тијана Перић-Дилигенски. За известиоца Одбора на седници Народне скупштине одређен је народни посланик Александар Марковић, председник Одбора.

 Седница је закључена у 11.30 часова.

СЕКРЕТАР ОДБОРА ПРЕДСЕДНИК ОДБОРA

 Рајка Вукомановић Александар Марковић